JMT โบรกฯชี้กำไร Q2/60 โตเด่น พร้อมอัพกำไรทั้งปีซื้อเป้า 33 บ.
JMT โบรกฯชี้กำไร Q2/60 โตเด่น พร้อมอัพกำไรทั้งปีซื้อเป้า 33 บ.
13 ก.ค. 2560

บล.ทรีนีตี้ ระบุในบทวิเคราะห์วันนี้ว่า (13 ก.ค.) ว่า บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT คาดกำไรสุทธิสำหรับไตรมาส 2/60 ที่ 89 ล้านบาท เติบโตโดดเด่นถึง 21% เทียบช่วงเดียวกันของปีก่อน และ 152% เทียบช่วงเดียวกันของปีก่อน โดยมีประเด็นสำคัญคือคาดรายได้จากการให้บริการติดตามหนี้สินในไตรมาสนี้เติบโตได้เล็กน้อยราว 3% เทียบช่วงเดียวกันของปีก่อน
โดยเป็นผลจากยอดมูลหนี้ที่ให้บริการติดตามหนี้สินเพิ่มขึ้น ทั้งจากยอดมูลหนี้ในกลุ่มสถาบันการเงินที่สถานการณ์คุณภาพหนี้ยังไม่ดีขึ้น และจากการรับติดตามหนี้ในกลุ่มบริษัทในเครือ ขณะที่ในไตรมาสนี้อยู่ในช่วงวันหยุดยาวและเปิดเทอม ซึ่งเป็นผลลบทางด้านฤดูกาล แต่เชื่อว่าบริษัทจะยังสามารถรักษา Success Rate ให้อยู่ในระดับสูงได้
คาดรายได้จากการเรียกเก็บหนี้จากลูกหนี้ที่รับซื้อเพิ่มขึ้นมากถึง 19% เทียบช่วงเดียวกันของปีก่อน หลังหนี้ก้อนใหญ่ที่ซื้อจาก AEONTS เข้ามาในช่วงปลายปีก่อนนั้นคาดว่าจะเริ่มรับรู้รายได้ได้ ขณะที่หนี้ก้อนใหญ่จาก Standard Chartered ที่ในช่วงไตรมาส 1 อยู่ระหว่างการโอนสิทธิเจ้าหนี้ แต่มียอดชำระคืน จะรวบยอดมารับรู้รายได้ในไตรมาสนี้
คาดต้นทุนการให้บริการปรับตัวขึ้น 11% เทียบช่วงเดียวกันของปีก่อน โดยเป็นการเพิ่มขึ้นตามรายได้ แต่อย่างไรก็ตามอัตราการเพิ่มขึ้นยังไม่เท่ากับรายได้ ทำให้คาดว่าอัตรากำไรขั้นต้นจะปรับตัวดีขึ้น
สำหรับในไตรมาสที่ 3 คาดว่ารายได้จากการเรียกเก็บหนี้จากลูกหนี้ที่รับซื้ออาจลดลงเทียบช่วงเดียวกันของปีก่อน บ้าง เนื่องจากรายได้ในไตรมาส 2 นี้เป็นการรวบยอดของรายได้จากหนี้ Standard Chartered ในไตรมาส 1 เข้ามาด้วย อย่างไรก็ตามหนี้ Standard Chartered เป็นหนี้ใหม่ที่มียอดชำระดี สามารถสร้างรายได้เร็วกว่าที่เราคาดไว้ว่าจะเริ่มสร้างรายได้ในไตรมาส 3 เราจึงปรับประมาณการกำไรปี 60-61 ขึ้นราว 3% จากประมาณการก่อนหน้ามาอยู่ที่ 333 ล้านบาท และ 396 ล้านบาท ตามลำดับเพื่อสะท้อนปัจจัยดังกล่าว
จากประมาณการใหม่ซึ่งมีผลต่อกระแสเงินสดโดยรวม เราจึงประเมินราคาเป้าหมายใหม่ที่ 33 บาท อิงวิธี DCF ด้วยระดับ Upside ที่น่าสนใจ บวกกับแนวโน้มผลประกอบการที่เติบโตต่อเนื่อง เราจึงยังคงคำแนะนำ “ซื้อ”